Niks sê ryk én sexy soos 'n straler | Netwerk24
20 Junie 2021 00:50
Die wêreld se superrykes wat weens die inperkingsregulasies lanklaas kon reis, val nou oor hul voete om private stralers te koop.
Mense met baie geld wil óf hul eie straler óf hul 'n seiljag koop. Foto: Unsplash
So baie van die beskikbare gebruikte stralers is reeds opgeraap dat voornemende kopers op waglyste vir nuwes geplaas is, het bankiers die afgelope week op 'n virtuele konferensie oor beleggings in korporatiewe stralers gesê.
Selfs kliënte van Citigroup wat nog nooit 'n vliegtuig besit het nie, oorweeg dit nou om een aan te skaf, sê Ford von Weise, hoof van wêreldwye vliegtuigfinansiering by dié instelling se private bank. Soms beskou hy dit as sy plig om hulle te oortuig om dit nié te doen nie.
Candice Nakagawa, 'n senior welvaartsadviseur van MUFG Union Bank, maan haar kliënte ook dis duur om vliegtuie in stand te hou, maar baie luister nie. "Hulle wil iets koop wat mooi en sexy is en dit is tipies 'n straler of 'n seiljag."
Intussen verwag Tag Heuer, vervaardiger van luukse horlosies, sy verkope sal vanjaar tot dieselfde vlak as in 2019, voor die pandemie, terugkeer. – Bloomberg